Kaupunginhallitus 12.8.2019 § 160 liite nro1

**VIITASAAREN KAUPUNGIN VAAKUNAN JA LOGON KÄYTTÖÄ KOSKEVA OHJE**

**1. Kaupungin vaakuna**

Viitasaaren vaakuna on Viitasaaren kaupungin ja sen hallinnon yleinen tunnus. Viitasaaren vaakunan on suunnitellut ja piirtänyt Olof Eriksson ja Viitasaaren kunnanvaltuusto hyväksyi sen kokouksessaan 7. huhtikuuta 1952. Sisäasiainministeriö on vahvistanut sen 5. elokuuta 1952.

Vaakunan aihe viittaa sisävesikalastuksen muinaiseen merkitykseen alueella. Vaakunan selitys on ”punaisessa kentässä seitsemän kokonaan hopeista uivaa muikkua asetettuina 1+2+1+2+1.”

**2. Kaupungin vaakunan käytön yleiset periaatteet**

Kaupungin vaakunaa on käytettävä sen arvon mukaisella tavalla. Käytettäessä vaakunaa sen tulee olla heraldisesti oikea sekä kaupungin graafisten ohjeiden mukainen.

Kaupungin vaakunaa käytetään kaupungin hallinnon ja viranomaistoiminnan tunnuksena sekä juhlatarkoituksissa ja muussa yhteydessä, kuten lausunnoissa, päätöksissä ja kutsuissa, kaupunginjohtajan tarvittaessa antamien tarkempien ohjeiden mukaisesti.

Kaupungin vaakunaa on käytettävä siten, että kaupungin virallisen toiminnan ja vaakunaa käyttävän muun tahon kesken ei aiheudu sekaannusta.

Vaakunan käytöllä on oltava positiivista kaupunkikuvaa ja tunnettuutta edistävä tai muu sellainen käyttötarkoitus, jossa vaakunan käytöllä on kaupungin kannalta myönteinen merkitys

**3. Vaakunan käyttö**

Vaakuna on tarkoitettu kaupungin oman organisaation käyttöön.

Muita organisaatioita (yritykset, yhdistykset, yhteisöt jne.) ja yksittäisiä henkilöitä pyydetään tekemään kirjallinen ilmoitus vaakunan käyttämisestä arkistosihteerille. Ilmoituksessa määritellään vaakunan käyttötarkoitus ja laajuus ja annetaan yhteyshenkilötiedot. Kirjallinen ilmoitus toimitetaan Viitasaaren kaupunki/ arkistosihteeri, Keskitie 10, 44500 Viitasaari tai viitasaaren.kaupunki@viitasaari.fi.

Ilmoitus pyydetään tekemään kun halutaan myydä tai pitää muuten tarjolla sellaisia tavaroita, joihin on merkitty kaupungin vaakuna esimerkiksi kotipaikan tunnukseksi, esimerkkeinä astiat, kääreet ja päällykset. Ilmoitus tehdään myös, jos vaakunaa halutaan käyttää esimerkiksi julisteissa, kilvissä, kylteissä, lipuissa, esitteissä tai muissa painetuissa tai sähköisissä viestintämateriaaleissa.

Kaupungin vaakunaa on käytettävä kohdassa kaksi mainittuja periaatteita noudattaen.

**4. Kaupungin vaakunan käytön valvonta**

Kuntalain § 5 mukaan kunnanvaakunan käyttöä valvoo kunnanhallitus tai hallintosäännössä määrätty muu viranomainen. Viitasaaren kaupungin hallintosäännön ( Kvalt 24.4.2017 § 34 , hallintosääntö 25 § kohta7) mukaan kaikki kaupungin vaakunaan liittyvät luvat myöntää kaupunginjohtaja.

Kaupunginjohtaja käyttää lupaharkintaa kaupungille toimitetun kirjallisen ilmoituksen pohjalta. Vaakunaa ei tule käyttää sen arvoa alentavalla tavalla tai muutoin sopimattomasti, yleisten heraldisten periaatteiden vastaisesti tai jos vaakunan käyttö ehdotetulla tavalla voi aiheuttaa sekaannusta tai epäselvyyttä kaupungin roolista toiminnassa.

Kaupunki voi vaatia kaupungin vaakunan poistettavaksi sellaisesta tavarasta, painotuotteesta tai muusta viestintämateriaalista, jossa vaakunaa on käytetty sen arvoa alentavalla tavalla tai muuten sopimattomasti.

**5. Viitasaaren kaupungin logo**

Viitasaaren kaupungin logo on puhdas tekstilogo ”Viitasaari”, jonka

ilmeikkyys syntyy sen monipuolisesta käytöstä. Yhdessä sloganin ja piirroshahmojen kanssa se muodostaa tukevan rungon, jonka ympärillä voi tapahtua kaikkea mukavaa ja yllättävää.

Kaupungin vaakunan kanssa käytettynä logo on asiallinen ja rauhallinen komplementti vaakunan puhtaalle muotokielelle.

Kaupungin logoa käytetään yleisesti kaikessa kaupungin sisäisessä ja ulkoisessa viestinnässä sekä markkinoinnissa.

Viitasaaren kaupungin logoa on käytettävä kaikissa yhteistyöhön ym. liittyvissä yhteyksissä, silloin kun kaupunki on mukana asian toteuttamisessa.

Niin kaupungin omassa kuin ulkopuolisessakin viestinnässä logoa, slogania ja muuta kaupungin markkinointiaineistoa pitää käyttää brändikäsikirjan ohjeistuksen mukaan ja positiivisessa sävyssä. Logon käyttöä koskien graafinen ohjeisto määrittelee tarkemmin logon käyttöön liittyvät ohjeet, esim. logon ympärille jätettävän suoja-alueen koon.

Viitasaaren kaupungin tytäryhtiöt vahvistat omien yhtiöiden visuaaliseen ilmeeseen ja brändiin liittyvät asiat.